На основу члана 19. став 1. тачка 3) и члана 21. став 1. Закона о јавној својини („Сл. гласник РС“; бр. 72/2011, 88/2013, 105/2014, 104/2016-др. закон, 108/2016, 113/2017, 95/2018 и 153/2020) и члана 40. став 1. тачка 38 Статута општине Чајетина („Службени лист општине Чајетина“, бр. 2/2019) Скупштина општине Чајетина на електронској седници одржаној 01. априла 2021. године, донела је

**ОДЛУКУ**

**О УСТУПАЊУ ПРАВА КОРИШЋЕЊА И УПРАВЉАЊА НА ОБЈЕКТУ ГОНДОЛЕ**

**Члан 1.**

Oпштина Чајетина као носилац права јавне својине на објекту гондоле – жичаре Златибор – Торник, све на територији општине Чајетина, за који је издата употребна дозвола Министарства грађевинарства, саобраћаја и инфраструктуре ROP-MGSI-15532-IUP-31/2020 Број: 351-04-01495/2020-14 од 31.12.2020. године уступа кориснику Јавном предузећу „Gold gondola Zlatibor“ право коришћења и управљања на наведеном објекту гондоле (инсталације) и припадајућим објектима, на неодређено време, за потребе обављања делатности ради које је основано, и то:

1. Самостално право коришћења инсталацијом гондоле за потребе текућег одржавања, редовног пословања и иступање и извршавање обавеза према запосленима, пословним партнерима и државним органима;
2. Инвенстициона улагања, као и набавку опреме неопходне за обављање делатности, могуће је вршити само уз претходну сагласност оснивача – општине Чајетина.
3. ЈП „Голд гондола Златибор“ Златибор самостално располаже приходима оствареним обављањем делатности за потребе исплате зараде запослених, трошкове текућег пословања, одржавања, поправки, док је за инвестициона улагања неопходна претходна сагласност оснивача.

Оснивач – општина Чајетина искључиви је носилац права јавне својине на кат. парцелама на којима се налази објекат гондоле – жичаре Златибор – Торник.

**Члан 2.**

На основу ове одлуке, закључиће се уговор о међусобним односима, правима и обавезама Јавног предузећа „Gold gondola Zlatibor“, као корисника, и општине Чајетина, као носиоца права јавне својине на објекту из члана 1. oве одлуке.

**Члан 3.**

Стварима у јавној својини које је оснивач – општина Чајетина, уложио у јавно предузеће преносом права коришћења, без преноса права својине и права уписа у јавне књиге о непокретностима и правима на њима, ЈП „Gold gondola Zlatibor“ Златибор не може да располаже, отуђи, нити да их даље уступа на коришћење, без сагласности оснивача.

**Члан 4.**

 Ова одлука ступа на снагу даном доношења , а биће објављена у ''Службеном листу општине Чајетина'' .

*O б р а з л о ж е њ е*

Јавно предузеће „Gold gondola Zlatibor“ обратило се Скупштини општине Чајетина са захтевом од 25.01.2021. за доношење одлуке о уступању права коришћења на објекту гондоле – жичаре Златибор – Торник за који је издата употребна дозвола решењем Министарства грађевинарства, саобраћаја и инфраструктуре ROP-MGSI-15532-IUP-31/2020 Број: 351-04-01495/2020-14 од 31.12.2020. године, чији инвеститор изградње је општина Чајетина и који објекат је у јавној својини општине Чајетина.

Општина Чајетина као носилац права јавне својине на објекту је оснивач Јавног предузећа „Gold gondola Zlatibor“ које је подношењем захтева исказало потребу да му пренесе право коришћења на објекту гондоле за обављање делатности ради које је основано.

Захтев је поднет на основу Закона о јавној својини („Сл. гласник РС“; бр. 72/2011, 88/2013, 105/2014, 104/2016-др. закон, 108/2016, 113/2017, 95/2018 и 153/2020), Статута Општине Чајетина, Оснивачког акта и Статута ЈП „Gold gondola Zlatibor“.

Законом о јавној својини прописано је да:

* је општина носилац права јавне својине (чл.18);
* су јавна предузећа чији је оснивач јединица локалне самоуправе, корисници ствари у јавној својини, на основу уговора закљученог на основу акта надлежног органа, а којим нису пренета у својину тог јавног предузећа (чл.19 ст.1 тачка 3));
* јавна предузећа чији је оснивач јединица локалне самоуправе, која обављају делатност од општег интереса, користе непокретности које им нису уложене у капитал, а на основу посебног закона, оснивачког акта или уговора закљученог са оснивачем (чл. 21 ст.1);

Статутом општине Чајетина број: 02-84/2018-01 од 21. фебруара 2019. године, утврђена је надлежност Скупштине општине, између осталог, да:

* одлучује о улагању ствари у јавној својини Општине и права у капитал јавног предузећа и друштва капитала чији је оснивач, у складу са законом (чл.40 ст.1 тачка 37));
* одлучује о преносу права коришћења на стварима у својини Општине, установама, јавним агенцијама и другим организацијама чији је оснивач Општина (чл.40 ст.1. тачка 38)).

Статутом ЈП „Gold gondola Zlatibor“ број 008/16 од 27. јануара 2017. године, утврђено је да

* имовину јавног предузећа чине право својине на покретним и непокретним стварима, новчана средства и хартије од вредности и друга имовинска права, која су пренета у својину јавног предузећа у складу са законом, укључујући и право коришћења на стварима у јавној својини (чл.14 ст.1);
* стварима у јавној својини које је оснивач уложио у јавно предузеће преносом права коришћења, без преноса права својине, ЈП „Gold gondola Zlatibor“ не може да располаже, отуђи, нити да их даље уступа на коришћење, без сагласности оснивача. Јавно предузеће управља и располаже својом имовином у складу са законом, оснивачким актом и овим Статутом (чл.15).

Оснивачким актом ЈП „Gold gondola Zlatibor“ (Одлуком о усклађивању оснивачког акта Јавног предузећа „Gold gondola Zlatibor“ Чајетина са Законом о јавним предузећима број 02-102/2016-01 од 06. октобра 2016. године) утврђено је да:

* ЈП „Gold gondola Zlatibor“ је основано и послује ради обезбеђења трајног обављања делатности од општег интереса и уредног задовољавања потреба крајњих корисника услуга (чл.2);
* Претежна делатност предузећа је 49.39 остали превоз путника у копненом саобраћају (превоз успињачама, жичарама и ски лифтовима) – (чл.13);
* Имовину јавног предузећа чине право својине на покретним и непокретним стварима, новчана средства и хартије од вредности и друга имовинска права, која су пренета у својину јавног предузећа у складу са законом, укључујући и право коришћења на стварима у јавној својини (чл.17 ст.1);
* Предузеће може користити средства у јавној и другим облицима својине, у складу са законом, одлуком оснивача и посебним уговором којим се регулишу међусобни односи, права и обавезе предузећа са једне и општине са друге стране (чл.17 ст.2).

На основу наведеног, донета је одлука као у изреци.

**СКУПШТИНА ОПШТИНЕ ЧАЈЕТИНА**

**Број: 02-37/2021-01 од 01. априла 2021.године**

 **ПРЕДСЕДНИК**

 **Скупштине општине**,

 *Арсен Ђурић*